Iktatószám: HIV/13793-1/2023.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2023. augusztus 31-ei rendes nyilvános ülésére**

**Tárgy:** Hévíz Hazavár Önkormányzati útiköltség hozzájárulás és ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet módosítása

**Az előterjesztő:** Papp Gábor polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Ügyrendi és Jogi Bizottság

Pénzügyi, Turisztikai és Városfejlesztési Bizottság

Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Hévíz Hazavár Önkormányzati útiköltség hozzájárulás és ösztöndíj elbírálás helyi szabályairól Hévíz Város Önkormányzat Képviselő-testületének 44/2015. (XI. 27.) önkormányzati rendelete (továbbiakban: Ör.) rendelkezik. Az Ör. megalkotásának alapvető célja a középfokú oktatásban résztvevő diákok támogatása volt helyi szinten. A támogatás kiterjed mind a tanulók utazási költségeinek részbeni megtérítésére, mind a jobb tanulmányi eredményre motiváló ösztöndíj nyújtására.

Május elsejével vezette be Magyarország kormánya az új vármegye- és országbérleteket, amelyekkel egyszerűen és megfizethető áron lehet utazni a MÁV-START, a Volánbusz, a MÁV-HÉV vagy a GYSEV helyközi járatain. A 30 napos érvényességű, teljesárú vármegyebérletet 9.450,-Ft-ért, az országbérletet ennek duplájáért, 18.900,-Ft-ért lehet megvásárolni. A tanulók számára érvényes a 90 százalékos kedvezmény, részükre a vármegyebérlet 945,-Ft-ért, az országbérlet 1.890,-Ft-ért érhető el. A tanulók az új bérlettípusokat már nemcsak az állandó lakóhelyük és az oktatási intézményük közötti utazáshoz vehetik igénybe, hanem korlátozás nélkül az adott vármegyében, vagy az egész ország területén.

Az Ör. 3. §-a szabályozza az útiköltség hozzájárulás mértékét. Ennek jelenleg hatályos szövege az alábbiakról rendelkezik:

*„3. § (1) Az önkormányzat havonta három, menetrend szerinti tömegközlekedési eszközzel megtett, oda-vissza utat támogat. A támogatás mértéke a bizonyítványban feltűntetett középfokú oktatási intézmény székhelye szerinti település és Hévíz város közötti távolság szerinti 50%-os diákjegy ellenértéke.*

*(2) Az útiköltség hozzájárulás a középiskolások számára tanulmányi félévenként 5 hónapra vonatkozik.”*

A vármegye- és országbérlet bevezetésével indokolttá vált az Ör. 3. paragrafusának módosítása, melynek keretében javasolt a támogatás mértékénél jelenleg hatályos diákjegy ellenértéke helyett a vármegye- és országbérlet ellenértékét figyelembe venni.

A vármegye- és országbérlet bevezetése kedvezően hat a támogatási összegek alakulására, mely alapján megfontolandó – a költségvetési megtakarítás részbeni felhasználásával – a jobb tanulmányi eredményt motiváló ösztöndíj összegének megemelése.

Az Ör. 4. §-a szabályozza az ösztöndíj összegét, melynek mértéke a rendelet hatályba lépése óta - 2015. december 1. napjától – nem változott.

A jelenleg hatályos szabályozás értelmében *„Az ösztöndíj összegét a tanulmányi eredmény határozza meg az alábbiak szerint:*

*a) 2,51 és 3,0 közötti tanulmányi átlag esetén* ***1500 Ft/hó;***

*b) 3,01 és 3,5 közötti tanulmányi átlag esetén* ***2000 Ft/hó****;*

*c) 3,51 és 4,0 közötti tanulmányi átlag esetén* ***2500 Ft/hó****;*

*d) 4,01 és 4,5 közötti tanulmányi átlag esetén* ***3000 Ft/hó****;*

*e) 4,51 és 4,99 közötti tanulmányi átlag esetén* ***4000 Ft/hó****;*

*f) 5 (kitűnő) tanulmányi átlag esetén* ***5000 Ft/hó****.*

*(2) A tanulmányi átlag számításánál figyelembe kell venni az osztályzattal lezárt valamennyi tantárgyat.*

*(3) Az ösztöndíj a középiskolások számára tanulmányi félévenként 5 hónapra vonatkozik.”*

Az ösztöndíj támogatás esetén a javasolt mértékek az alábbiakban kerülhetnének meghatározásra:

* 2,51 és 3,0 közötti tanulmányi átlag esetén **2000 Ft/hó;**
* 3,01 és 3,5 közötti tanulmányi átlag esetén **2500 Ft/hó**;
* 3,51 és 4,0 közötti tanulmányi átlag esetén **3500 Ft/hó**;
* 4,01 és 4,5 közötti tanulmányi átlag esetén **4000 Ft/hó**;
* 4,51 és 4,99 közötti tanulmányi átlag esetén **5000 Ft/hó**;
* 5 (kitűnő) tanulmányi átlag esetén **6000 Ft/hó**.

Az alábbi táblázat összesítve tartalmazza a 2021/2022. tanév II. félévében, illetve 2022/2023. tanév I. félévében kifizetett támogatásokat, az igénylők számát, az új vármegye- és országbérlettel és javasolt ösztöndíjakkal kalkulált támogatási összegeket:

|  |  |  |
| --- | --- | --- |
| **Megnevezés** | **2021/2022. tanév II. félév** | **2022/2023. tanév I. félév** |
| **ösztöndíj**at igénylők száma | 44 | 47 |
| kifizetett ösztöndíj | 657 500 | 690 000 |
| beterjesztett ösztöndíjsáv változások esetén kalkulált ösztöndíj | 847 500 | 895 000 |
| ténylegesen kifizetett és kalkulált ösztöndíj különbözete | +190 000 | +205 000 |
|  |  |  |
| **útiköltség**et igénylők száma | 34 | 36 |
| kifizetett útiköltség | 590 850 | 469 200 |
| vármegye- illetve országbérlettel kalkulált útiköltség | 207 900 | 203 175 |
| ténylegesen kifizetett és kalkulált útiköltség különbözete | -382 950 | -266 025 |
|  |  |  |
| **Az ösztöndíj megemelése és az útiköltségek csökkenése alapján kalkulált egyenleg** | **-192 950** | **-61 025** |

Az útiköltség hozzájárulás összege kormányzati döntésnek köszönhetően, a tanulók útiköltségeinek csökkenésével párhuzamosan mérsékelhető, mellyel egyidejűleg költségvetési lehetőség adódik a tanulmányi eredményt motiváló ösztöndíj emelésére. Az ösztöndíj emelése az elmúlt időszakban tapasztalt nagymértékű infláció (2023. május havi infláció 21,5 %) miatt is indokolttá vált. Javaslom a sávosan megállapított ösztöndíj összegek megemelését, ezzel is ösztönözve a hévízi lakóhellyel rendelkező tanulókat a jobb tanulmányi eredmények elérésére.

Az Ör. rendelkezése értelmében az útiköltség hozzájárulás és az ösztöndíj iránti kérelmeket a tanuló, vagy a törvényes képviselője minden lezárt félévet követő március 31-ig, illetve október 31-ig nyújthatja be a Hévízi Polgármesteri Hivatalhoz. Az új bérlettípusok félév közepén, 2023. május 1. napjával kerültek bevezetésre, melyre tekintettel először a 2023/2024-es tanév I. félévétől alkalmazhatóak az új bérlettípus-árak az útiköltség hozzájárulás mértékénél. Az előző félév alapján igényelhető útiköltség- és ösztöndíj támogatásra vonatkozó kérelem benyújtási határidejét – október 31. napját – követően, 2023. november 1. napjától javaslom a módosítás hatályba lépését meghatározni.

Fentieken túl javaslom a kérelemhez csatolandó mellékletek közül az intézmény által kiállított iskolalátogatási igazolás törlését. Az iskolai jogviszonyt kellő mértékben igazolja a lezárt félévről szóló középiskolai bizonyítvány eredeti példányának bemutatása, illetve a tanuló érvényes diákigazolványának másolata.

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek! A rendelet elfogadása minősített többséget igényel.

**2.**

**Hévíz Város Önkormányzat Képviselő-testületének**

**…/…. ( . ..) önkormányzati rendelete**

**Hévíz Hazavár Önkormányzati útiköltség hozzájárulás és ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet módosításáról**

Hévíz Város Önkormányzat Képviselő-testülete az Alaptörvény 32 cikk (2) bekezdésben kapott felhatalmazás alapján, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva a következőket rendeli el:

1. **§**

A Hévíz Hazavár Önkormányzati útiköltség hozzájárulás és ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet3. § (1) bekezdése helyébe a következő rendelkezés lép:

„(1) Az önkormányzat a menetrend szerinti tömegközlekedési eszközzel megtett oda-vissza utat támogatja. A támogatás mértéke a bizonyítványban feltüntetett középfokú oktatási intézmény székhelye szerinti település és Hévíz város közötti tömegközlekedést biztosító havi ország-, vagy vármegyebérlet ellenértéke.”

1. **§**

A Hévíz Hazavár Önkormányzati útiköltség hozzájárulás és ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet4. § (1) bekezdése helyébe a következő rendelkezés lép:

„(1) Az ösztöndíj összegét a tanulmányi eredmény határozza meg az alábbiak szerint:

a) 2,51 és 3,0 közötti tanulmányi átlag esetén 2000 Ft/hó;

b) 3,01 és 3,5 közötti tanulmányi átlag esetén 2500 Ft/hó;

c) 3,51 és 4,0 közötti tanulmányi átlag esetén 3500 Ft/hó;

d) 4,01 és 4,5 közötti tanulmányi átlag esetén 4000 Ft/hó;

e) 4,51 és 4,99 közötti tanulmányi átlag esetén 5000 Ft/hó;

f) 5 (kitűnő) tanulmányi átlag esetén 6000 Ft/hó.”

1. **§**

A Hévíz Hazavár Önkormányzati útiköltség hozzájárulás és ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet5. § (2) bekezdése helyébe a következő rendelkezés lép:

„(2) A kérelemhez csatolni kell:

1. a tanuló érvényes diákigazolványának másolatát;
2. az adott félév lezárását tanúsító középiskolai bizonyítvány (ellenőrző könyv) eredeti példányát a Hivatalba be kell mutatni, melyről fénymásolat készül.”
3. **§**

Ez a rendelet 2023. november 1-jén lép hatályba.

dr. Tüske Róbert Papp Gábor

jegyző polgármester

**3.**

**Általános indokolás**

Kormányzati döntésnek köszönhetően bevezetésre kerültek az új, kedvezőárú vármegye- és országbérlet típusok. A tanulók utazási költéségei ezáltal lecsökkentek, így időszerűvé vált az útiköltség hozzájárulás felülvizsgálata.

**Részletes indokolás**

**Az 1. §-hoz**

Az útiköltség hozzájárulás támogatási összegének mértékét módosítja.

**A 2. §-hoz**

Az ösztöndíj összegének emeléséről szól.

**A 3. §-hoz**

A kérelemhez csatolandó dokumentumokat pontosítja.

**A 4. §-hoz**

Hatályba léptető rendelkezés.

**4.**

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: Hévíz Hazavár Önkormányzati útiköltség hozzájárulás és ösztöndíj elbírálásának helyi szabályozásáról szóló 44/2015. (XI. 27.) önkormányzati rendelet módosításáról

**Társadalmi-gazdasági hatása:** A rendelet-tervezetnek társadalmi hatása lehet azáltal, hogy az ösztöndíj megemelésével a tanulókat a jobb tanulmányi eredmények elérésére motiválja. A jobb tanulmányi eredmények alapján a hévízi fiatalok könnyebben kerülhetnek be felsőoktatási intézményekbe, vagy szerezhetnek a munkaerőpiacon hasznosítható tudást.

**Költségvetési hatása**: Az útiköltség hozzájárulás felülvizsgálatával olyan költségvetési megtakarítás keletkezik, mely fedezi az ösztöndíj mértékének emelésével járó költségvetési kiadásokat.

**Környezeti, egészségi hatása**: A tervezetben foglaltaknak közvetlen környezeti és egészségi következményei nincsenek.

**Adminisztratív terheket befolyásoló hatása**: Az adminisztratív terhek nem változnak.

**Egyéb hatása**: nincs

**A rendelet megalkotásának szükségessége**: A kormányzati döntésnek köszönhetően bevezetett kedvező árú vármegye- és országbérlet típusok indokolttá tették a helyi támogatási forma felülvizsgálatát.

**A rendelet megalkotása elmaradása esetén várható következmények**: A fenti szabályozás törvényességi felügyeleti eljárást nem von maga után.

**A rendelet alkalmazásához szükséges feltételek**: biztosítottak

* **személyi**: rendelkezésre áll
* **szervezeti**: rendelkezésre áll
* **tárgyi**: rendelkezésre áll
* **pénzügyi**: rendelkezésre áll

**5.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné Dr. Gallé Vera | Hatósági osztályvezető/előterjesztés készítője |  |  |
| Szintén László | Közgazdasági osztályvezető |  |  |
| dr. Tüske Róbert | törvényességi felülvizsgálat |  |  |